10. การควบคุมภายใน

 บริษัทให้ความสำคัญต่อระบบการควบคุมภายใน ทั้งในระดับบริหาร และระดับปฏิบัติงาน ที่มีประสิทธิภาพ มีการกำหนดภาระหน้าที่ อำนาจการดำเนินการของผู้ปฏิบัติงาน ผู้บริหาร ผู้บังคับบัญชา เป็นลำดับชั้น กำหนดการตรวจสอบ และรายงานผลเป็นลายลักษณ์อักษรอย่างชัดเจน มีการควบคุม ดูแลการใช้ทรัพย์สินของบริษัทให้เกิดประโยชน์สูงสุด และมีการแบ่งแยกหน้าที่ผู้ปฏิบัติงาน ผู้ติดตามควบคุม และประเมินผลออกจากกัน เพื่อให้เกิดการถ่วงดุล และตรวจสอบระหว่างกันอย่างเหมาะสม

ผู้สอบบัญชีของบริษัท ได้รายงานความเพียงพอและการปฏิบัติงานจริงเกี่ยวกับการควบคุมภายในไว้ดังนี้

  การพิจารณาประเมินประสิทธิภาพการควบคุมภายในของบริษัท ไม่พบข้อบกพร่องที่เป็นสาระสำคัญ
  ซึ่งจะมีผลกระทบอย่างเป็นสาระสำคัญในการแสดงความคิดเห็นต่องบการเงิน
  ตามความหมายที่ให้ไว้ในมาตรฐานการสอบบัญชีฉบับที่ 20

วันที่ 27 กุมภาพันธ์ 2551

เรื่อง การประเมินประสิทธิภาพการควบคุมภายใน

เรียน กรรมการผู้จัดการ

บริษัท ทักษิณคอนกรีต จำกัด (มหาชน)

ในการตรวจสอบงบการเงินของ บริษัท ทักษิณคอนกรีต จำกัด (มหาชน) สำหรับปีสิ้นสุดวันที่ 31
ธันวาคม 2550 ตามมาตรฐานการสอบบัญชีที่รับรองทั่วไป เพื่อแสดงความเห็นว่า
งบการเงินแสดงฐานะการเงิน ณ วันที่ 31 ธันวาคม 2550 ผลการดำเนินงานและกระแสเงินสด
สำหรับปีสิ้นสุดวันเดียวกันของ บริษัท ทักษิณคอนกรีต จำกัด (มหาชน)
โดยถูกต้องตามที่ควรในสาระสำคัญตามหลักการบัญชีที่รับรองทั่วไปนั้น
ข้าพเจ้าได้ศึกษาและประเมินประสิทธิภาพการควบคุมภายในด้านบัญชีของบริษัทตามที่ข้าพเจ้าเห็นว่าจำเป็น
เพื่อประโยชน์ในการกำหนดขอบเขตการปฏิบัติงานให้รัดกุมและเหมาะสม ข้าพเจ้าไม่พบ ข้อบกพร่อง
ที่เป็นสาระสำคัญที่จะมีผลกระทบอย่างเป็นสาระสำคัญในการแสดงความเห็นต่องบการเงิน
ดังกล่าวข้างต้น
ข้อสังเกตและข้อเสนอแนะบางประการที่เป็นส่วนที่ไม่มีสาระสำคัญต่องบการเงินได้มีการสื่อสารให้ฝ่ายบริหาร
เพื่อประโยชน์ในการปรับปรุงเรียบร้อยแล้ว

อนึ่ง ข้าพเจ้าขอเรียนว่า การตรวจสอบบัญชีไม่ได้รวมการตรวจสอบทุกรายการ
หากแต่ใช้วิธีการทดสอบรายการเท่านั้น นอกจากนี้
การศึกษาและการประเมินประสิทธิภาพระบบการควบคุมภายในด้านบัญชีมีวัตถุประสงค์โดยเฉพาะดังที่กล่าวในข้างต้น
ดังนั้นจึงไม่อาจชี้ให้เห็นถึงจุดอ่อนทั้งหมดที่อาจมีอยู่ในระบบการควบคุมภายในได้

จึงเรียนมาเพื่อโปรดทราบ

ขอแสดงความนับถือ

(นายอธิพงศ์ อธิพงศ์สกุล)

ผู้สอบบัญชีรับอนุญาต ทะเบียนเลขที่ 3500

รายงานคณะกรรมการตรวจสอบประจำปี 2550

เสนอต่อ ท่านผู้ถือหุ้น

บริษัท ทักษิณคอนกรีต จำกัด (มหาชน)

ในปี 2550 คณะกรรมการตรวจสอบของบริษัท มีจำนวน 3 ท่าน ประกอบด้วย

1.  นายอารมย์ จุฬจัมบก ประธานกรรมการตรวจสอบและกรรมการอิสระ

2.  นายสุธรรม ตัณฑ์ไพบูลย์ กรรมการตรวจสอบและกรรมการอิสระ

3.  นายบุญเกื้อ ลิ่มสืบเชื้อ กรรมการตรวจสอบและกรรมการอิสระ

และเมื่อวันที่ 13 พฤศจิกายน 2550 ตามมติที่ประชุมคณะกรรมการครั้งที่ 4/2550 มีมติแต่งตั้งให้
นายสุธรรม ตัณฑ์ไพบูลย์ ขึ้นดำรงตำแหน่งประธานคณะกรรมการตรวจสอบ แทน นายอารมย์
จุฬจัมบก ซึ่งเสียชีวิตไป พร้อมทั้งมีมติแต่งตั้ง นายทัศนัย อติชาติ เป็นกรรมการตรวจสอบ
ทำให้คณะกรรมการตรวจสอบชุดใหม่ ประกอบด้วย

  1. นายสุธรรม ตัณฑ์ไพบูลย์ ประธานกรรมการตรวจสอบและกรรมการอิสระ

  2. นายบุญเกื้อ ลิ่มสืบเชื้อ กรรมการตรวจสอบและกรรมการอิสระ

  3. นายทัศนัย อติชาติ กรรมการตรวจสอบและกรรมการอิสระ

ฝ่ายบริหาร ผู้มีหน้าที่ตรวจสอบ/ควบคุมภายใน
จะรายงานผลการปฏิบัติงานและผลการดำเนินงานทั่วไปของบริษัทให้รับทราบ
คณะกรรมการตรวจสอบจะซักถามและให้คำแนะนำ
นอกจากนี้คณะกรรมการตรวจสอบยังได้มีการประชุมสอบทานงบการเงิน พิจารณาเรื่องต่างๆ
ตามหน้าที่ที่กำหนด เพื่อให้คณะกรรมการอนุมัติ ก่อนนำส่งสำนักงาน ก.ล.ต. และตลาดหลักทรัพย์
และได้ร่วมกับฝ่ายบริหารพิจารณาเรื่องการขายหุ้นใน บริษัท ภูเก็ตเรดดี้มิกซ์ จำกัด ซึ่ง
บมจ.ถือหุ้นในสัดส่วน 45%

สำหรับการดำเนินงานโดยทั่วไปของบริษัท และการปฏิบัติงานของผู้บริหาร
คณะกรรมการตรวจสอบลงมติว่ามีความโปร่งใส ไม่พบการปฎิบัติงานที่ผิดปกติ ขัดต่อกฎหมาย
ศีลธรรม หรือจริยธรรม

ในนามคณะกรรมการตรวจสอบ

(นายสุธรรม ตัณฑ์ไพบูลย์)

ประธานคณะกรรมการตรวจสอบ